Očuguj Botuobuja
Očuguj Botuobuja (rus. Оччугуй-Ботуобуя, jak. Оччугуй Ботуобуйа) – upė Rusijoje, vakarų Jakutijoje; Viliujaus dešinysis intakas. Prasideda Lenos–Viliujaus vandenskyroje, teka plačiu slėniu į šiaurę. Žemupyje vaga smarkiai meandruoja. Didžiausi intakai: Charyja Urechas (109 km), Ireliachas (112 km). Upė užšąla spalį, atitirpsta gegužę. Maitinasi daugiausia lietaus ir sniego tirpsmo vandenimis. Baseine yra deimantų telkinių. Prie Očuguj Botuobujos įsikūrusi Almazno gyvenvietė.